
Viszontbiztosítási modellek vizsgálata


Dolgozatom témája a viszontbiztosítási modellek vizsgálata, a vizsgálat módszeréül Monte-Carlo szimulációt alkalmaztam.
A biztosítótársaságok alapításkor egy meghatározott alaptőkével rendelkeznek, s ezt a pénzmennyiséget az ügyfelek által befizetett pénzmennyiség növeli, miközben véletlen időpontokban történő véletlen nagyságú kifizetések csökkentik. Amennyiben a biztosító-társaság kasszájában levő pénzmennyiség nulla alá csökken, a biztosítótársaság tönkremegy. Ha egy biztosító úgy ítéli meg, hogy a kárkifizetés számára túl kockázatos, viszontbiztosítást köthet más céggel, amely átvállalja a károk kifizetésének egy részét, cserébe a biztosító lemond a bevétele egy részéről a viszontbiztosító javára.
Dolgozatomban a Sparre Andersen alapmodell mellett vizsgáltam azt az esetet, amely csak a viszontbiztosítást kötő biztosító pénzügyi folyamatait elemzi, valamint felállítottam egy olyan modellt, amelyben két biztosító egymást kölcsönösen viszontbiztosítja. Ez esetben párhuzamosan kell vizsgálni a két biztosító kasszájában lejátszódó sztochasztikus folyamatokat.
Diszkrét eloszlású valószínűségi változókat, valamint kártöbblet viszontbiztosítást feltételezve felírtam a kétoldali viszontbiztosítás esetén is a tönkremenési valószínűségekre vonatkozó differenciaegyenletet, de megoldani összetettsége miatt nem tudtam.
A szimulációs vizsgálatokhoz készítettem egy programot, amely alkalmas a biztosítók pénzügyi folyamatának szimulálására mind viszontbiztosítás nélküli, mind egyoldali és kétoldali viszontbiztosítási modellek esetén. A program segítségével vizsgáltam a paraméterek hatását a tönkremenési valószínűségekre, a tönkremenési időkre, valamint a tönkremenéskor kialakuló hiány nagyságára. Megmutattam, hogy teljesen szimmetrikus paraméterek esetén is csökkenthető a biztosítók tönkremenési valószínűsége, ha kölcsönösen viszontbiztosítják egymást.
A program a későbbiekben bővíthető kamatbevétel, hitelfelvétel, adó- és osztalékfizetés beépítésével.



